Informácia o realizácii systému podpory euroregionálnych aktivít za rok 2005

Vláda SR na základe svojich uznesení od roku 1999 podporuje inštitucionalizovanie euroregionálnych aktivít a finančne podporuje aktivity euroregionálnych združení. 
Spolupráca Ministerstva výstavby a regionálneho rozvoja Slovenskej republiky (MVRR SR) a euroregionálnych združení v Slovenskej republike sa uskutočnila v roku 2005 na základe systému podpory euroregionálnych aktivít na roky 2005 a 2006 (SPERA) schváleného uznesením vlády Slovenskej republiky č. 246/2005 zo 6. apríla 2005. Minister výstavby a regionálneho rozvoja SR v zmysle tohto uznesenia zriadil odbornú hodnotiacu komisiu systému podpory euroregionálnych aktivít, ktorá pozostávala zo zástupcov relevantných rezortov (ÚV SR, MF SR, MH SR, MŽP SR, MDPT SR, MV SR, MZV SR, MP SR, MK SR, MPSVR SR, MZ SR a MVRR SR). Na základe odporúčaní tejto komisie rozhodol minister výstavby a regionálneho rozvoja Slovenskej republiky o pridelení účelovej dotácie na projekty a podpory na činnosť regionálneho združenia zaregistrovaného na území Slovenskej republiky.
V rámci systému podpory euroregionálnych aktivít na roky 2005 a 2006 predložili projekty a získali účelovú dotáciu a podporu na svoju činnosť nasledovné euroregionálne združenia:

-	Regionálne združenie Váh-Dunaj-Ipeľ (Euroregión Váh-Dunaj-Ipeľ) 
-	Región Beskydy (Euroregión Beskydy)
-	Región Biele Karpaty (Euroregión Bílé-Biele Karpaty)
-	Región Neogradiensis (Euroregión Neogradiensis)
-	Podunajsko-Dolnovážske regionálne združenie (Euroregión Podunajského Trojspolku)
-	Región Tatry (Euroregión Tatry)
-	Únia Slanej a Rimavy (Euroregión Slaná-Rimava)
-	Región Karpaty (Karpatský Euroregión)
-	Euroregión Kras (Euroregión Kras)
-	Združenie obcí – Južný región (Euroregión Ister – Granum).

V systéme podpory euroregionálnych aktivít na roky 2005 a 2006 sa v roku 2005 uskutočnili dve výzvy.
Podporené oblasti boli nasledovné:
I. Projekty zamerané na zintenzívnenie cezhraničnej spolupráce a zároveň na podporu prehĺbenia spolupráce s vyššími územnými celkami a členmi IS RRA.
II. Podpora činnosti regionálnych združení.

Vo výzve na podávanie projektov pre I. oblasť systému podpory euroregionálnych aktivít na rok 2005 k 16. máju 2005 bolo predložených 33 žiadostí o účelovú dotáciu na projekt od 10 regionálnych združení. Na základe rozhodnutia ministra výstavby a regionálneho rozvoja Slovenskej republiky zo dňa 15. júla 2005 bolo podporených 25 projektov v celkovej výške 6 mil. Sk. 
V rámci výzvy pre II. oblasť systému podpory euroregionálnych aktivít na rok 2005 k 20. septembru 2005 bolo predložených 11 žiadostí o podporu na činnosť regionálnych združení. Na základe rozhodnutia ministra výstavby a regionálneho rozvoja Slovenskej republiky zo dňa 12. októbra 2005 bolo podporených 10 regionálnych združení v celkovej výške 3 mil. Sk. Rozhodnutím ministra výstavby a regionálneho rozvoja SR pridelené finančné prostriedky na rok 2005 pre I. a II. oblasť systému  podpory euroregionálnych aktivít sú obsahom prílohy č. 1. 
Dotácia na projekty podporujúce euroregionálne aktivity mobilizovala finančné prostriedky v regiónoch. Celková spoluúčasť vo výzve na podávanie projektov v rámci I. oblasti  predstavuje 808 963,80 Sk, čo je 13,48 % pridelenej štátnej dotácie  a vo výzve na predloženie žiadostí v rámci II. oblasti predstavuje 3 506 074,30 Sk, čo je 116,87 % pridelenej dotácie (tabuľka č. 1.). 

Tabuľka č. 1 Pridelené účelové dotácie a výška spoluúčasti euroregionálnych združení v rámci systému podpory euroregionálnych aktivít na rok 2005 

SPERA 2005	I. oblasť	II. oblasť	
	počet projektov	štátna dotácia (Sk)	spoluúčasť (Sk)	počet žiadostí	štátna dotácia (Sk)	spoluúčasť (Sk)	
SPOLU	25	6 000 000	808 963,80	10	3 000 000	3 506 074,30	

Súčasťou procesu poskytnutia finančných prostriedkov na projekty v rámci systému podpory euroregionálnych aktivít bolo sledovanie priebehu realizácie projektov. Na základe zmlúv o poskytnutí účelovej dotácie na projekty podporujúce euroregionálne aktivity a na základe zmlúv o poskytnutí podpory na činnosť regionálneho združenia predložili euroregionálne združenia priebežné a záverečné správy o realizácií projektu a o činnosti regionálneho združenia. K vypracovaniu správ MVRR SR zaslalo euroregionálnym združeniam metodické pokyny k vypracovaniu správ, v ktorých boli stanovené požadované informácie týkajúce sa cieľov projektu, porovnania výsledkov projektu s plánovanými merateľnými výsledkami, realizovanej spolupráce s participujúcimi subjektami, využitia materiálno-technického zabezpečenia zakúpeného v rámci projektu z prostriedkov MVRR SR, informácie o prezentovaní poskytnutia účelovej dotácie, adresy internetovej stránky, na ktorej sú vystavené informácie o projekte a dokumentácií formou príloh. Ďalej im boli zaslané metodické pokyny k vypracovaniu správ, v ktorých boli stanovené požadované informácie týkajúce sa porovnania plánu činnosti regionálneho združenia s dosiahnutými výsledkami za rok 2005, vyhodnotenia spolupráce s participujúcimi subjektami a adresy internetovej stránky, na ktorej sú vystavené informácie o činnosti regionálneho združenia. Podrobnejšie informácie o projektoch realizovaných v rámci I. oblasti a o činnosti regionálneho združenia v rámci II. oblasti SPERA 2005 sa nachádzajú v prílohách č. 2, č. 3 a č. 4.
Euroregionálne združenia finančné prostriedky čerpali v súlade so zmluvami o poskytnutí účelovej dotácie na projekty a o poskytnutí podpory na činnosť regionálneho združenia a vrátili nepoužitú časť účelovej dotácie poskytovateľovi (prílohy č. 5 a č. 6).
Zhrnutie:

Cieľom systému podpory euroregionálnych aktivít na rok 2005 bola podpora projektov na zintenzívnenie cezhraničnej spolupráce a zároveň prehĺbenia spolupráce s vyššími územnými celkami a regionálnymi rozvojovými agentúrami v Integrovanej sieti regionálnych rozvojových agentúr. Zároveň bolo zámerom tohto systému podporiť základnú adminitratívno-organizačnú funkciu euroregionálnych združení v Slovenskej republike. 
	V rámci systému podpory euroregionálnych aktivít na rok 2005 bolo vypracovaných 33 projektov a z toho podporených 25 projektov a predložených 11 žiadostí o podporu na činnosť regionálneho združenia a z toho podporených 10 žiadostí. 
	Podporu získali projekty v prihraničných regiónoch predovšetkým v oblasti životného prostredia, cestovného ruchu, kultúry a ľudových tradícií, v oblasti prípravy dokumentácie pre územné rozhodnutie pre vybudovanie cyklotrás, projekty zamerané na zintenzívnenie spolupráce subjektov v oblasti cezhraničnej spolupráce a regionálneho rozvoja a na proces programovania  plánovacieho obdobia 2007 – 2013.
 	Realizáciou systému podpory euroregionálnych aktivít v roku 2005 boli princípy regionálnej politiky úspešne uplatnené, systém podpory euroregionálnych aktivít z vynaložených finančných prostriedkov zo štátneho rozpočtu dosiahol svoj cieľ, zámer systému bol v roku 2005 naplnený. 
	Euroregionálne združenia aj na základe systému podpory euroregionálnych aktivít z predošlých rokov nadobudli cenné skúsenosti s využívaním domácich a zahraničných zdrojov a vytvorili partnerstvá v prihraničných regiónoch, čím sa zdôraznila ich dôležitosť a postavenie. Inštitucionalizovaním cezhraničných štruktúr sa euroregióny na Slovensku stávajú relevantným partnerom v rámci prípravy a implementácie programov cezhraničnej spolupráce v nasledujúcom programovacom období 2007 – 2013.